b"\n_START_ARTICLE_\nArroyo Cerezo\n_START_SECTION_\nGeografia\n_START_PARAGRAPH_\nEst\xc3\xa0 situat a la part m\xc3\xa9s occidental de la comarca, al l\xc3\xadmit entre els territoris d'Arag\xc3\xb3 i Castella - la Manxa. El nucli d'Arroyo Cerezo s'assenta a la part m\xc3\xa9s elevada del Rac\xc3\xb3 d'Adem\xc3\xbas, a un 1.340 msnm a l'altipl\xc3\xa0 situat als peus de la Muela del Royo i a la vora dreta del rierol del Regajo. Esdev\xc3\xa9 doncs el nucli de poblaci\xc3\xb3 m\xc3\xa9s elevat del Pa\xc3\xads Valenci\xc3\xa0. Tot i l'elevaci\xc3\xb3, el terreny \xc3\xa9s pla i la disponibilitat h\xc3\xaddrica permet el conreu de les terres d'Arroyo Cerezo._NEWLINE_Prop del llogaret est\xc3\xa0 el pic de la Creu dels Tres Regnes (1.555 msnm), on conflu\xc3\xafxen els antics regnes d'Arag\xc3\xb3, Castella i Val\xc3\xa8ncia. Aquesta muntanya s'emmarca en els darrers contraforts dels Monts Universals._NEWLINE_El clima \xc3\xa9s fred i propi de les terres elevades, amb llargs i rigorosos hiverns, aix\xc3\xad com curts i frescs estius. Les plutges s\xc3\xb3n escasses i les gelades freq\xc3\xbcents.\n_START_SECTION_\nDemografia\n_START_PARAGRAPH_\nA mitjan segle XIX tenia uns 200 habitants, 51 cases en 1860, volum que va mantenir estancat per sobre dels 200 residents fins a 1950, amb un m\xc3\xa0xim censal de 265 l'any 1900. Posteriorment es va iniciar un r\xc3\xa0pid descens de poblaci\xc3\xb3 i com a conseq\xc3\xbc\xc3\xa8ncia aquesta s'ha vist redu\xc3\xafda a 33 habitants en 1991 i 39 1996, xifres que almenys dupliquen els efectivament residents. A 2011 hi viuen 15 habitants.\n_START_SECTION_\nPatrimoni\n_START_PARAGRAPH_\nEl llogaret d'Arroyo Cerezo es disposa en tres nuclis o barris diferenciats: el Barrio de Arriba, Barrio del Medio i el Barrio de Abajo. Al Barrio del Medio est\xc3\xa0 situada la modesta Esgl\xc3\xa9sia parroquial de Sant Joaquim i Santa B\xc3\xa0rbara del segle XVII i d'estil neocl\xc3\xa0ssic mesclada amb la t\xc3\xadpica de la comarca. L'antiga escola, actualment consultori m\xc3\xa8dic, es troba al Barrio de Abajo, i a meitat cam\xc3\xad entre els barris de Abajo i del Medio es troba el cementeri.\n_START_SECTION_\nFestes\n_START_PARAGRAPH_\nLes Festes Majors del llogaret se celebren a l'agost, els dies 18, 19 i 20 d'agost en els quals es treuen els sants patrons en process\xc3\xb3 i s'organitzen actes populars i religiosos. Al mes de maig se celebren els tradicionals Mayos."